СЛУЖБЕНИ ГЛАСНИК

ОПШТИНЕ НОВО ГОРАЖДЕ

|  |  |
| --- | --- |
| Година XIX – број 6 | Четвртак, 29.02.2024. године |

**Скупштина**

На основу члана 39. и 82. Закона о локалној самоуправи (``Службени гласник Републике Српске``, број: 97/16, 36/19 и 61/21), члана 37. Статута општине Ново Горажде (``Службени гласник општине Ново Горажде``, број: 4/15 и 4/17) Скупштина општине Ново Горажде на петнаестој редовној сједници одржаној дана 29.02.2024. године доноси:

**О Д Л У К У**

**о утврђивању мјера за провођење популационе политике општине Ново Горажде у 2024. години**

Члан 1.

Овом одлуком утврђују се мјере за спровођење популационе политике општине Ново Горажде, усмјерене ка повећању природног прираштаја становништва на територији општине Ново Горажде.

Члан 2.

Општина Ново Горажде стимулисаће породице, које живе и које су пријављене на подручју општине, којима је у току 2024. године рођено дијете, брачне парове који природним путем не могу остварити потомство, да то остваре вјештачком оплодњом, за трошкове пренаталног теста, као и дјецу која похађају наставу у Основној школи ``Вук Караџић`` кроз подручна одјељења у Копачима и Поткозари.

Члан 3.

У складу са претходним чланом општина Ново Горажде стимулисаће популациону политику сљедећим мјерама:

1. Породица сваког дјетета које је рођено у 2024. години остварује право на исплату износа од 1.000,00 КМ.
2. Да се сваком брачном пару који природним путем не може остварити потомство, него вјештачком оплодњом, помогне новчано у износу од 2.000 КМ, с тим да супружници имају пребивалиште на подручју општине Ново Горажде.
3. Да се ученицима у школској 2023/24. години који похађају наставу у Основној школи ``Вук Караџић``, подручна одјељења Копачи и Поткозара и који не користе други извор финансирања за набавку књига и школске опреме помогне једнократно по 150 КМ.
4. Брачни пар који по препоруци љекара мора урадити такозвани пренатални тест, оставрује право на субвенцију трошкова пренаталног теста или другог сличног теста фетуса, у висини цијене коштања урађеног теста, а највише до износа од 1.200,00 КМ, ако из других извора нису обезбјеђена средства.
5. Да се дјеци која похађају наставу у Основној школи ``Вук Караџић``, подручно одјељење Поткозара, током трајања наставе у 2024. години, и то за друго полугодиште школске 2023/24 године и прво полугодиште 2024/25 године на мјесечном нивоу исплаћује стипендија у износу од 100,00 КМ. Ово право се користи за период док дјеца похађају школу у подручном одјељењу у Поткозари.
6. Да се матурантима који су завршили основну школу према закону о основном васпитању и образовању Републике Српске на подручју општине Ново Горажде и матурантима који су завршили средњу школу у складу са законом о средњем образовању и васпитању Републике Српске или по неком другом закону, а да су пријављени на подручју општине Ново Горажде, исплати награда у износу од 150,00 КМ.

Члан 4.

Задужује се Начелник општине Ново Горажде да формира Комисију за популациону политику и донесе Правилник о мјерама за провођење популационе политике општине Ново Горажде,који ће садржавати услове и начин остваривања права корисника ових мјера.

Члан 5.

Ова Одлука ступа на снагу осмог дана од дана њеног објављивања у ``Службеном Гласнику општине Ново Горажде``.

**Број: 01/1-052-1-5/24**

**Ново Горажде, 29.02.2024. године**

 **ПРЕДСЈЕДНИК СО-е**

 **Фуад Машић , с.р**

На основу члана 6. Закона о уређењу простора и грађењу („Службени гласник Републике Српске“ број: 40/13, 106/15, 1/16 и 84/19) и члана 5. став 2. Закона о легализацији бесправно изграђених објеката („Службени гласник Републике Српске“ број: 62/18), члана 7. Закона о стварним правима („Службени гласник Републике Српске“ број: 124/08, 3/09, 58/09, 95/11, 60/15, 18/16, 107/19, 1/21 и 119/21) и члана 39. Закона о локалној самоуправи („Службени гласник Републике Српске“ број: 97/16, 36/19 и 61/21), Скупштина општине Ново Горажде на петнаестој редовној сједници одржаној дана 29.02.2024.године, доноси

**О Д Л У К У**

**о усвајању Стручног мишљења, урбанистичко-техничких услова и плана**

**парцелације на локацији улица Божидара Горажданина број: 46/А**

**ради формирања**

**парцеле за легализацију изграђеног пословног објекта Канлић Хакије**

Члан 1.

(1) Усвајају се, ради непостојања стратешких и просторно-планских докумената на подручју општине Ново Горажде, Стручно мишљење и урбанистичко-технички услови са планом парцелације земљишта означеног као к.ч. 6047/14, KO Копачи, уписаног у Посједовни лист број: 91, на локацији улица Божидара Горажданина број 46/А у Новом Горажду, израђени ради обликовања парцеле за легализацију пословног објекта у својини Канлић Хакије.

(2) Површина потребне парцеле за легализацију је 149 m2.

Члан 2.

Стручно мишљење и урбанистичко технички услови са планом парцелације за легализацију пословног објекта у својини Канлић Хакије урађени су од стране „Пут Инжењеринг“д.о.о.Требиње, број: 323-06/23 од јуна, 2023. године.

Члан 3.

Стручно мишљење и урбанистичко технички услови са планом парцелације за легализацију пословног објекта на локацији улица Божидара Горажданина број:46/А у Новом Горажду садрже:

А/Општу документацију,

Б/Стручно Мишљење и

Ц/Урбанистичко-техничке услове/графички дио:

1.Геодетска подлога 1:250,

2.План организације простора, са хоризонталнмим и вертикалним габаритима објекта 1:500,

3.План саобраћаја 1:250,

4.План хидротехничке инфраструктуре 1:250,

5.План енергетске инфраструктуре 1:250,

6.План регулационих и грађевинских линија 1:250 и

7.План парцелације 1:250.

Члан 4.

Стручно мишљење и урбанистичко технички услови са планом парцелације из претходног члана су основ за формирање грађевинске парцеле и легализацију пословног објекта, а тај поступак ће се спровести у складу са одредбама Закона о уређењу простора и грађењу (Службени гласник Републике Српске број: 40/13, 106/15 и 03/16); одредбама Закона о легализацији бесправно изграђених објеката („Службени гласник Републике Српске“ број: 62/18) и одребама Закона о стварним правима („Службени гласник Републике Српске“ број: 124/08, 3/09, 58/09, 95/11, 60/15, 18/16, 107/19, 1/21 и 119/21).

Члан 5.

За провођење ове Одлуке задужује се Одсјек за просторно уређење и стамбено-комуналне послове општине Ново Горажде.

Члан 6.

Ступањем на снагу ове Одлуке ставља се ван снаге Одлука о усвајању Стручног мишљења,Урбанистичко-техничких услова и Плана парцелације на локацији улица Божидара Горажданина бб ради формирања парцеле за легализацију пословног објекта Канлић Хакије број: 01/1-052-7-11-6/16 од 13.07.2016.године.

Члан 7.

Ова одлука ступа на снагу осмог дана од дана њеног објављивања у „Службеном гласнику општине Ново Горажде“.

**Број: 01/1-052-1-6/24**

**Ново Горажде, 29.02.2024. године**

 **ПРЕДСЈЕДНИК СО-е**

 **Фуад Машић , с.р**

 На основу члана 98. Пословника Скупштине општине Ново Горажде („Службени гласник општине Ново Горажде“, број: 6/05, 3/09 и 4/17), Скупштина општине Ново Горажде на петнаестој редовној сједници одржаној дана 29.02.2024.године, доноси

**З А К Љ У Ч А К**

1. Предлаже се предузећу ЗП „Хидроелектране на Дрини“ АД Вишеград, да као посједник предметних парцела, изврши послове чишћења и раскресивања рибарске стазе која се протеже од Жељезничког моста у Копачима до локалитета Лађева стијена.
2. Задужује се Одсјек за просторно уређење и стамбено-комуналне послове општине Ново Горажде да овај Закључак, заједно са потребном пропратном документацијом која се односи на тачно одређење локације рибарске стазе достави предузећу ЗП „Хидроелектране на Дрини“ АД Вишеград.
3. Овај Закључак ступа на снагу даном његовог доношења, а биће објављен у „Службеном гласнику општине Ново Горажде“.

**Број: 01/1-052-1-7/24**

**Ново Горажде, 29.02.2024. године**

 **ПРЕДСЈЕДНИК СО-е**

 **Фуад Машић , с.р**

На основу члана 52. став (3) Закона о службеницима и намјештеницима у органима јединице локалне самоуправе („Службени гласник Републике Српске“, број: 97/16), Скупштина општине Ново Горажде, на петнаестој редовној сједници, одржаној дана 29.02.2024. године д о н о с и :

**Р Ј Е Ш Е Њ Е**

**о разрјешењу дужности секретара Скупштине општине Ново Горажде**

1. Горан Петровић из Новог Горажда се разрјешује дужности секретара Скупштине општине Ново Горажде, на сопствени захтјев.
2. Ово Рјешење ступа на снагу даном доношења а биће објављено у „Службеном гласнику општине Ново Горажде“.

**Образложење**

Горан Петровић из Новог Горажда поднио је дана 19.02.2024. године писмену оставку на дужност секретара Скупштине општине Ново Горажде у мандатном периоду 2020-2024.

Чланом 52. став (3) Закона о службеницима и намјештеницима у органима јединице локалне самоуправе прописано је право Скупштине општине да разријеши дужности секретара Скупштине општине прије истека мандата на који је именован у случају његовог подношења оставке у писменој форми.

Узевши у обзир све речено, а примјенивши релевантне законске и подзаконске одредбе, одлучено је као у диспозитиву.

**Поука о правном лијеку:** Против овог Рјешења није дозвољено уложити жалбу, али се против истог може покренути управни спор, подношењем тужбе Окружном суду у Источном Сарајеву, у року од 30 дана од дана пријема Рјешења.

**Број: 01/1-052-1-2/24**

**Ново Горажде, 29.02.2024. године**

 **ПРЕДСЈЕДНИК СО-е**

 **Фуад Машић , с.р**

На основу члана 52. став (4) Закона о службеницима и намјештеницима у органима јединице локалне самоуправе („Службени гласник Републике Српске“, број: 97/16), а на приједлог Комисије за избор и именовање, Скупштина општине Ново Горажде на петнаестој редовној сједници одржаној дана 29.02.2024. године, д о н о с и :

**Р Ј Е Ш Е Њ Е**

**о именовању вршиоца дужности секретара Скупштине општине Ново Горажде**

1. Мирјана Миличевић, дипломирани правник, именује се за вршиоца дужности секретара Скупштине општине Ново Горажде.
2. Именована ће своју дужност обављати до окончања поступка именовања секретара Скупштине општине Ново Горажде у складу са Законом, а најдуже за период од 90 дана.
3. Права из радног односа именована остварује на основу овог Рјешења, а у складу са Законом.
4. Дужности и обавезе секретара Скупштине општине Ново Горажде прописани су Законом, Статутом општине Ново Горажде и Пословником Скупштине општине Ново Горажде.
5. Ово Рјешење ступа на снагу даном доношења, а биће објављено у „Службеном гласнику општине Ново Горажде“.

**Образложење**

Дана 29.02.2024. године, Горан Петровић из Новог Горажда разријешен је дужности секретара Скупштине општине Ново Горажде, на лични захтјев.

До окончања процедуре за избор секретара Скупштине општине Ново Горажде предвиђене Законом, ваљало је приступити именовању вршиоца дужности секретара Скупштине општине Ново Горажде.

Именована испуњава опште и посебне услове за именовање на ову дужност, а након приједлога Комисије за избор и именовање, Скупштина општине је приступила именовању.

Чланом 52. став (4) и (5) Закона о службеницима и намјештеницима у органима јединице локалне самоуправе, прописано је: „Након престанка мандата секретара скупштине, скупштина до окончања поступка именовања секретара скупштине у складу са овим законом именује вршиоца дужности секретара, а најдуже за период од 90 дана.“

Узевши у обзир све речено, а примјенивши релевантне законске одредбе, одлучено је као у диспозитиву.

**Поука о правном лијеку:** Против овог Рјешења није дозвољено уложити жалбу, али се против истог може покренути управни спор, подношењем тужбе Окружном суду у Источном Сарајеву, у року од 30 дана од дана пријема Рјешења.

**Број: 01/1-052-1-3/24**

**Ново Горажде, 29.02.2024. године**

 **ПРЕДСЈЕДНИК СО-е**

 **Фуад Машић , с.р**

На основу члана 48. став (2) Закона о локалној самоуправи („Службени гласник Републике Српске“, број: 97/16, 36/19 и 61/21), Скупштина општине Ново Горажде на петнаестој редовној сједници одржаној дана 29.02.2024. године д о н о с и

**Р Ј Е Ш Е Њ Е**

**о именовању Комисије за примопредају дужности између службеника на руководећим радним мјестима**

1. Именује се Комисија за примопредају дужности између службеника на руководећим радним мјестима, у саставу:
2. Томислав Чарапић, службеник Општинске управе, предсједник Комисије
3. Свјетлана Вукашиновић, службеник Општинске управе, члан Комисије,
4. Кадира Шогољ, службеник Општинске управе, члан Комисије,
5. Сузана Мирковић, службеник Општинске управе, замјеник предсједника Комисије,
6. Стојанка Андан, службеник Општинске управе, замјеник члана Комисије и
7. Мирјана Лаковић, службеник Општинске управе, замјеник члана Комисије.
8. Задатак Комисије из тачке 1. диспозитива овог Рјешења је да у року од осам дана од дана доношења овог Рјешења спроведе поступак примопредаје дужности између разријешеног секретара Скупштине општине Ново Горажде Горана Петровића и именованог вршиоца дужности секретара Скупштине општине Ново Горажде Мирјане Миличевић на начин како је то прописано одредбама члана 46., 47. и 48. Закона о локалној самоуправи, те да о извршеној примопредаји сачини записник на начин како је то прописано чланом 49. Закона о локалној самоуправи и достави га овој Скупштини.
9. Мандат именованих чланова Комисије траје четири године, а основ за њено дјеловање ће постојати сваки пут када током трајања мандата дође до разрјешења и именовања руководећих службеника унутар Општинске управе општине Ново Горажде.

**Образложење**

Дана 29.02. 2024. године, Скупштина општине Ново Горажде разријешила је дужности секретара Скупштине општине Ново Горажде Горана Петровића, те именовала вршиоца дужности секретара Скупштине општине Ново Горажде Мирјану Миличевић.

Одредбама чланова од 46. - 49. Закона о локалној самоуправи прописана је обавеза вршења поступка и начин примопредаје дужности између разријешених и именованих службеника на руководећим радним мјестима, те прописано овлашћење Скупштине за именовање посебне комисије за примопредају дужности, која се бира из редова запослених у Општинској управи, на мандатни период од четири године.

ПОУКА О ПРАВНОМ ЛИЈЕКУ: Против овог Рјешења није дозвољено уложити жалбу, али се против истог може покренути управни спор подношењем тужбе Окружном суду у Источном Сарајеву у року од 15 дана од дана пријема Рјешења.

**Број: 01/1-052-1-4/24**

**Ново Горажде, 29.02.2024. године**

 **ПРЕДСЈЕДНИК СО-е**

 **Фуад Машић , с.р**

**Начелник**

На основу члана 18. а у вези са чланом 6., члана 87. став (1) тачка а) и став (2), и члана 88. Закона о јавним набавкама Босне и Херцеговине („Службени гласник БиХ“, број: 39/14 и 59/22), члана 59. и 82. став (3) Закона о локалној самоуправи („Службени гласник Републике Српске“, број: 97/16, 36/19 и 61/21), члана 56. и 65. Статута општине Ново Горажде („Службени гласник општине Ново Горажде“, број: 03/15 и 03/17), а поступајући по захтјеву Одсјека за општу управу општине Ново Горажде, број: 02/3-404-5/24 од дана 17.01.2024. године, Начелник општине Ново Горажде д о н о с и :

**О Д Л У К У**

**о покретању поступка јавне набавке роба**

**у поступку Конкурентског захтјева за доставу понуда**

**I**

Покреће се поступак јавне набавке роба – Конкурентски захтјев за достављање понуда - „Набавка и испорука угља за гријање зграда Општинске управе општине Ново Горажде, Дома здравља и Полицијске станице до краја децембра 2024. године“..

**II**

Јавна набавка ће се спровести путем Конкурентског захтјева за достављање понуда.

**III**

Законски оквир за спровођење поступка јавне набавке садржан је у члану 88. Закона о јавним набавкама – Конкурентски захтјев.

**IV**

Процијењена вриједност јавне набавке из члана I ове Одлуке износи **17.094,00 КМ** без урачунатог пореза на додатну вриједност (без ПДВ-а).

**V**

Јавна набавка је планирана у Плану јавних набавки за 2024. годину у дијелу – РОБЕ, под редним бројем 1,4. – Набавка угља.

ЈРЈН – 09111100-1– Угаљ.

**VI**

Средства из члана IV ове Одлуке обезбијеђена су у Буџету општине Ново Горажде за 2024. годину и налазе се на конту – 4122.

**VII**

Начелник општине ће посебним рјешењем именовати комисију за одабир најповољнијег понуђача.

**VIII**

Саставни дио ове Одлуке чини Захтјев за одобрење јавне набавке, број: 02/3-404-5/24. од 17.01.2024.године.

**IX**

Ова одлука ступа на снагу даном доношења и биће објављена у „Службеном гласнику општине Ново Горажде“.

**Број: 02/1-404-5/24**

**Ново Горажде, 29.02.2024. године**

 **НАЧЕЛНИК**

 **Мила Петковић , с.р**

На основу члана 240. став (4) Закона о раду („Службени гласник Републике Српске“, број: 1/16, 66/18 , 91/21 и 119/21 ), начелник општине Ново Горажде и Синдикална организација Општинске управе општине Ново горажде, дана 27.02.2024. године, закључују

**КОЛЕКТИВНИ УГОВОР**

**о измјенама Колективног уговора код послодавца општине Ново Горажде**

**Члан 1.**

Члан 4. став (2) Колективног уговора код послодавца општине Ново Горажде („Службени гласник општине Ново Горажде“, број: 11/23 и 16/23) – у даљем тексту: „Колективни уговор“, мијења се и гласи:

„(2) Послови се разврставају у платне групе, са сљедећим коефицијентима за обрачун плате:

- прва платна група – послови на којима се захтијева стручност која се стиче средњим образовањем у трајању од три године ------------------------------------------------------------------------------------------ 11,11;

- друга платна група – послови на којима се захтијева стручност која се стиче средњим образовањем у трајању од четири године ----------------------------------------------------------------------------------- 12,16;

- трећа платна група – послови на којима се захтијева стручност која се стиче специјализацијом на основу стручности средњег образовања--------------------------------------------------------------------12,21;

- четврта платна група – послови на којима се захтијева стручност која се стиче вишим образовањем или високим образовањем са остварених 180 ECTS бодова или еквивалент----------------------- 13,85;

- пета платна група – послови службеника пете и четврте категорије према Уредби о категоријама, звањима и условима за обављање послова службеника у јединицама локалне самоуправе-----16,76;

- шеста платна група послови службеника треће категорије према Уредби о категоријама, звањима и условима за обављање послова службеника у јединицама локалне самоуправе---------------------17,35;

- седма платна група – послови службеника друге категорије према Уредби о категоријама, звањима и условима за обављање послова службеника у јединицама локалне самоуправе -----------------21,78;

- осма платна група - послови службеника прве категорије према Уредби о категоријама, звањима и условима за обављање послова службеника у јединицама локалне самоуправе --------------------23,67.“

**Члан 2.**

У члану 31. Колективног уговора бројеви „10.03.2024.“ мијењају се бројевима „10.09.2024.“

**Члан 3.**

Овај Колективни уговор примјењиваће се почевши од обрачуна плате радника за мјесец фебруар 2024. године.

**Члан 4.**

Овај Колективни уговор ступа на снагу даном његовог потписивања од стране уговорних страна, а објавиће се у „Службеном гласнику општине Ново Горажде“.

**Број: 02/1-10-2-2/23**

**Ново Горажде, 29.02.2024. године**

 **НАЧЕЛНИК**

 **Мила Петковић , с.р**

На основу члана 13. став 1. Закона о јавним набавкама Босне и Херцеговине („Службени гласник БиХ“, број: 39/14 и 59/22), члана 3. Правилника о успостављању и раду Комисије за јавне набавке („Службени гласник БиХ“, број:103/14 и 49/23), Правилника о успостављању и раду Комисије за јавне набавке („Службени гласник општине Ново Горажде“, број: 19/22), члана 59. и члана 82. Закона о локалној самоуправи („Службени гласник РС“, број: 97/16, 36/19 и 61/21) и члана VIII. Одлуке о покретању поступка јавне набавке радова у Конкурентском поступку за достављање понуда број: 02/1-404-31/23. од дана 27.12.2023. године, Начелник општине Ново Горажде

д о н о с и:

**Р Ј Е Ш Е Њ Е**

**о именовању Комисије за одабир најповољнијег понуђача у поступку јавне набавке радова - Конкурентски захтјев** **за набавку израде дијела фасаде од алубонда на**

**Културно - омладинском центру**

**I**

Именује се Комисија за јавну набавку, у поступку јавне набавке радова – Конкурентски захтјев за набавку израде дијела фасаде од алубонда на Културно - омладинском центру, у саставу:

1. Стојанка Андан, предсједник,
* Душанка Дракула, замјеник предсједника,
1. Томислав Чарапић, члан,
* Свјетлана Вукашиновић, замјеник члана,
1. Мирјана Лаковић, члан,
* Нада Балорда, замјеник члана.

**II**

За секретара Комисије из тачке I овог Рјешења, без права гласа, именује се Кадира Шогољ.

Дужности секретара Комисије за јавну набавку су да врши административне послове за комисију, припрема записнике са састанака комисије и извјештај о раду комисије, води документацију и врши друге послове које захтијева предсједник комисије.

Чланови комисије ће, између својих замјенских чланова, одредити лице чија је дужност израда записника са састанака и извјештаја о свом раду.

**III**

Задатак Комисије из тачке I овог Рјешења је да у поступку Конкурентског захтјева за набавку израде дијела фасаде од алубонда на Културно - омладинском центру,:

* преузме приспјеле понуде непосредно по истеку рока за достављање понуда;
* јавно отвори благовремено приспјеле понуде по редослиједу пријема

 ( датум отварања понуда: 06.03.2024. године у 11:15 часова);

* по обављеном поступку отварања понуда, одмах уручи копију записника о отварању понуда присутним представницима понуђача, а осталим понуђачима достави најкасније у року од три дана;
* изврши преглед, оцјену и упоређивање понуда;
* сачини записник о прегледу и оцјени понуда;
* сачини извјештај о раду;
* да препоруку о избору најповољнијег понуђача или препоруку о поништењу поступка јавне набавке.

**IV**

Ово Рјешење ступа на снагу даном доношења, а објавиће се у „Службеном гласнику општине Ново Горажде“.

**Образложење**

Дана 27.12.2023. године, Начелник општине Ново Горажде је донијела Одлуку о покретању поступка јавне набавке радова у поступку Конкурентског захтјева за набавку израде дијела фасаде од алубонда, број: 02/1-404-31/23.

Да би се поступак законито спровео, потребно је именовати Комисију која ће спровести поступак јавне набавке.

Чланом 13. став 1. Закона о јавним набавкама Босне и Херцеговине („Службени гласник БиХ“, број: 39/14 и 59/22) и чланом 3. Правилника о успостављању и раду Комисије за јавне набавке („Службени гласник БиХ“, број:103/14 и 49/23) прописане су надлежности Уговорног органа приликом именовања Комисије за спровођење поступака јавних набавки.

Чланом 59. и чланом 82. Закона о локалној самоуправи („Службени гласник РС“, број: 97/16, 36/19 и 61/21) прописано је да начелник општине може донијети Рјешење као облик појединачног правног акта.

Узевши у обзир све наведено, а примијенивши наведене законске и подзаконске одредбе одлучено је као у диспозитиву.

**Поука о правном лијеку:**

Против овогРјешења, именовани имају право упутити приговор начелнику општине, у року од 8 (осам) дана од дана пријема Рјешења.

**Број: 02/1-404-31-3/23**

**Ново Горажде, 27.02.2024. године**

 **НАЧЕЛНИК**

 **Мила Петковић , с.р**